ועדת הכנסת, כנסת 20, פרוטוקול מספר 204, 2017-01-16 12:00

יואב קיש: שלום לכולם, אני מתכבד לפתוח את ישיבת ועדת הכנסת.

יואב קיש: אני פותח בנושא קצר ופשוט שאני רוצה שנשים אותו מאחורינו והוא: הארכת כהונת חברת הכנסת טלי פלוסקוב כסגנית יושב-ראש הכנסת.

יואב קיש: יש בקשה של יושב-ראש סיעת כולנו, חבר הכנסת רועי פולקמן.

יואב קיש: תאריך המינוי של חברת הכנסת טלי פלוסקוב לסגנית בעצם הסתיים ומכיוון שזו לא תוספת – יש להם את זה במכסות – במקום לבחור במישהי אחרת או מישהו אחר הם בחרו להמשיך את הכהונה שלה, לכן אני מציע את זה לאישור.

יואב קיש: מישהו רוצה להתייחס, לשאול משהו בעניין הזה?

יואב קיש: אלעזר, אתם רוצים להתנגד?

אלעזר שטרן: לא, להפך, למה שנתייחס?

יואל חסון: אנחנו רוצים שהדיון יתחיל בזמן, יש לנו יום ארוך.

יואב קיש: אז מי שבעד הארכת הכהונה של חברת הכנסת טלי פלוסקוב כסגנית יושב-ראש ירים את ידו.

יואב קיש: בעד – פה אחד

יואב קיש: פה אחד.

יואב קיש: <

יואב קיש: הצעת חוק שידורי ערוץ הכנסת (תיקון מס' _), התשע"ז-2017>

יואב קיש: אנחנו עוברים להצעת חוק שידורי ערוץ הכנסת (תיקון מס' _), הכנה לקריאה ראשונה.

יואב קיש: אני אבקש, אתי, שתציגי בבקשה את הסיבה לתיקון ואנחנו נתחיל לבחון את זה.

יואב קיש: בבקשה.

אוסאמה סעדי: מי יזם את התיקון?

<אתי בנדלר: אני מיד אסביר.

<אתי בנדלר: במסגרת המלצות הוועדה הציבורית שמינה יושב-ראש הכנסת לבחינת ההסדרה בערוץ הכנסת נכללו שתי המלצות בנוגע לשידורי חדשות: האחת מתייחסת לקטיעת שידורי המליאה לשם שידורי חדשות.

<אתי בנדלר: היום החוק קובע שאסור לקטוע את שידורי מליאת הכנסת אלא אם נקבע כך בתקנות, ובתקנות שידורי הכנסת נקבע שניתן לקטוע את שידורי המליאה לשם שידור מהדורת החדשות היומית במשך 20 דקות.

<אתי בנדלר: כאמור, הוועדה המליצה להפסיק את קטיעת שידורי המליאה.

<אתי בנדלר: ההמלצה הזאת, אם הוועדה תדון בה, היא תדון בה במסגרת תיקוני תקנות שאינן מונחות כרגע בפני הוועדה.

<אתי בנדלר: אבל, במקביל להצעה הזאת ולהצעה האחרת שלפיה כל השידורים שישודרו בערוץ הכנסת, לרבות השידורים המוספים – השידורים המוספים אלה כל השידורים האחרים שאינם שידורי מליאה, ועדות או אירועים ממלכתיים – בעצם יתמקדו בפעילות פרלמנטרית ובפעילות פוליטית.

<אתי בנדלר: במקביל לכך, הוועדה המליצה גם לאפשר לשדר במהלך שידורי הערוץ, בין בשידורי הכנסת ובין בשידורים המוספים, סקרולים שבהם יהיו עדכוני חדשות, בין חדשות כלליות ובין חדשות פרלמנטריות.

<אתי בנדלר: היושב-ראש אימץ את ההמלצה הזאת, היושב-ראש אימץ את עמדת הוועדה - - -

יואב קיש: אתי, אבל זה נכנס כבר לחוק בעצם, לא?

יואב קיש: בתיקון הקודם לא הכנסנו את זה לחוק?

<אתי בנדלר: את הסקרולים – לא.

<אתי בנדלר: זה הנושא שעליו אני מדברת.

יואב קיש: זה משהו שרצינו לעשות ולא עשינו?

<אתי בנדלר: כן, אני אגיד את זה מיד.

יואב קיש: כי הלכנו הרבה מדי אחורה.

<אתי בנדלר: תיקנו את ההגדרה של השידורים המוספים ובעצם מיקדנו אותם בזה שיהיה להם קשר לפעילות פרלמנטרית או פעילות פוליטית.

<אתי בנדלר: לא התייחסנו לנושא הסקרולים.

<אתי בנדלר: הזכרתי אותו במהלך דיוני הוועדה וחשבתי לתומי ששילוב הסקרולים עם חדשות כלליות זה לא במסגרת שידורים ולכן זה לא מחייב את תיקון החוק.

<אתי בנדלר: אחרי שהחוק כבר התקבל והמועצה לשידורי כבלים ולוויין החלה להכין את המכרז, הסתבר שהם סבורים שגם הסקרולים האלה הם בגדר שידורים או במסגרת תוכניות ונכללים במסגרת משדר מוסף ובשל התיקון שעשינו להגדרה "משדרים מוספים" בעצם לא ניתן לכלול סקרולים או עדכוני חדשות שיש בהם גם עדכונים של חדשות כלליות.

שלי יחימוביץ': עוד מעט אנחנו נצטרך לחוקק בשביל "סטרייפ" של מי מדבר.

שלי יחימוביץ': באמת.

שלי יחימוביץ': זה ממש מגוחך.

<אתי בנדלר: אבל כרגע זה אסור.

שלי יחימוביץ': הם אומרים דבר מגוחך, מה לעשות.

<אתי בנדלר: החוק, כפי שהוא בנוסחו היום, איננו מאפשר לכלול חדשות בעניינים כלליים.

שלי יחימוביץ': זה משהו אחר.

<אתי בנדלר: לכן, כדי לאפשר בכל זאת לעשות את זה לא במסגרת דווקא מהדורת החדשות – אנחנו לא מתייחסים כרגע למהדורת החדשות אלא - - -

יואב קיש: לאפשר סקרולים על ענייני דיומא, נקרא לזה.

<אתי בנדלר: בדיוק כך.

יואב קיש: בשידורים המוספים.

<אתי בנדלר: לא נאמר איפה כרגע – במהלך שידורי הערוץ.

יואב קיש: אז יכול להיות שגם במליאה יריצו סקרולים?

<אתי בנדלר: זו בדיוק הנקודה – מתי ואיפה, בתיקון הזה אנחנו מציעים גם להסמיך את ועדת הכנסת לקבוע מדיניות בעניין הזה.

<אתי בנדלר: למשל, האם ניתן יהיה לכלול סקרולים כאלה במהלך שידורי מליאה או שידורי ועדות או שלא ניתן יהיה לעשות זאת.

<אתי בנדלר: הרצון הוא שהערוץ הזה יהיה רלוונטי ולא יקרה דבר שאם יש איזשהן חדשות שהן מאוד בוערות אנשים יעזבו את הערוץ לצפות בערוץ אחר משום שהוא לא מעדכן אותם.

אוסאמה סעדי: היום אין את הכתוביות האלה למטה?

<אתי בנדלר: בענייני חדשות כלליות אין.

אוסאמה סעדי: בענייני כנסת יש?

<דודו קובסניאנו: כן.

<אתי בנדלר: כן, אבל לאו דווקא עדכוני חדשות.

אוסאמה סעדי: אז מה שאנחנו מתבקשים עכשיו הוא לאפשר להם להכניס גם עדכוני חדשות?

יואב קיש: לאפשר לוועדת הכנסת להחליט במסגרת תקנות, אם הבנתי נכון.

יואב קיש: תקני אותי, היועצת המשפטית.

<אתי בנדלר: לקבוע מדיניות.

<אתי בנדלר: את הכללים עצמם, מה ואיך, תקבע המועצה.

אוסאמה סעדי: למה לא מתקנים את החוק?

אוסאמה סעדי: למה צריך להסמיך את ועדת הכנסת?

<אתי בנדלר: אני אקרא בדיוק את התיקונים המוצעים: התיקון המוצע הראשון הוא תיקון סעיף 2 – סעיף 2 הוא סעיף שעניינו בהגדרות, אחת ההגדרות שיש שם היא של משדרים מוספים.

<אתי בנדלר: ההגדרה היום היא: "משדרים מוספים – משרדים העוסקים בענייני הכנסת, או משדרים שעניינים טיפוח מודעות אזרחית וחיזוק ערכי הדמוקרטיה, או שעניינם מתן מידע או העשרה, והכול בזיקה למגוון היבטי עבודת הכנסת, לפעילות חברי הכנסת או לפעילות פוליטית".

<אתי בנדלר: מוצע לתקן את ההגדרה הזאת ולהוסיף בסופה: "או עדכונים בענייני היום בארץ ובעולם שישודרו בהתאם לתקנות לפי סעיף 4".

<אתי בנדלר: סעיף 4 הוא סעיף שמסמיך את ועדת הכנסת לקבוע תקנות מדיניות, אלה לא תקנות שנכנסות ממש לפרטים, כי את הפרטים, הכללים, המועצה, הרגולטור מוסמך לקבוע.

יואב קיש: אבל יש לי בעיה אחת:

יואב קיש: לא מדובר פה על "סטרייפ", מדובר על עדכונים בענייני היום בארץ אז פתאום מישהו יכול להגיד שבסמכות ועדת הכנסת להחליט עכשיו על תוכנית שהיא מחוץ להגדרה הקיימת, את מבינה?

יואב קיש: למה אין פה התייחסות ספציפית לסטריפים?

<אתי בנדלר: אז באמת המועצה לשידורי כבלים ולוויין הציעה שאנחנו נכתבו במפורש שזה יהיה בכתוביות רצות.

יואב קיש: בדיוק, עדכונים בכתוביות רצות בענייני היום.

<אתי בנדלר: אז אני אומר מדוע אני מציעה שהדברים האלה יאמרו בתקנות ולא בחוק ראשי.

<אתי בנדלר: היום, בוועדת הכנסת, ברור שהכוונה של כולם היא שזה יהיה בכתוביות רצות בתחתית המסך, בתוכניות מסוימות כן ובתוכניות אחרות לא וזה עניין של מדיניות.

<אתי בנדלר: לקבוע את זה בחוק, כשהטכנולוגיה יכולה להשתנות חדשות לבקרים, נראה לי לא נכון.

<אתי בנדלר: נראה לי שראוי, מצד אחד, לא להשאיר למועצה לקבוע את זה בכללים, כדי שיהיה על זה בכל זאת פיקוח פרלמנטרי, מצד שני, תקנות זה דבר הרבה יותר גמיש ואלה תקנות של ועדת הכנסת, תקנות שוועדת כנסת יכולה ליזום ולשנות, לא צריכים, כמו תקנות רגילות, לחכות ליוזמה של שר או של גורם אחר לעשות כן.

<אתי בנדלר: לכן, אני סברתי שראוי להשאיר את זה לתקנות.

יואב קיש: דודו, בבקשה, מה אתה חושב על זה?

<דודו קובסניאנו: בסופו של דבר, הטכנולוגיה לא משתנה.

<דודו קובסניאנו: בסוף, צריך וחשוב שזה יהיה באמצעות סקרולים כדי שלא תהיה זליגה.

<דודו קובסניאנו: התכלית של ערוץ הכנסת היא לסקר את פעילות הכנסת ושהוא לא יהפוך לערוץ חדשות.

<דודו קובסניאנו: לכן צריך שיהיה כתוב "מבזקים כתובים".

<דודו קובסניאנו: אם לא רוצים "סקולים", שיהיה כתוב "מבזקים כתובים", שזה לא יהיה בסוף תוכניות, כמו שאדוני אמר.

<דודו קובסניאנו: זה חשוב.

<דודו קובסניאנו: הרי בסופו של דבר חוק שידורי הכנסת בא ליישם המלצות של הוועדה שהתייחסה לזה וראתה את הבעייתיות, ולכן אנחנו לא רוצים שמחר התקנות יהפכו את המנגנון והאמירה העקרונית שזה לא צריך להיות איזושהי תוכנית.

<דודו קובסניאנו: זה לא קשור לטכנולוגיה.

<אתי בנדלר: מה זאת אומרת:

<אתי בנדלר: אתה לא רוצה שוועדת הכנסת תחליט?

יואב קיש: לא, הוא אומר את מה שאני שאלתי.

יואב קיש: הוא אומר: את בעצם משאירה פתח לוועדת הכנסת להוסיף גם תוכניות בענייני היום.

יואב קיש: לצורך העניין זה בסמכות כי זה מופיע בחוק.

אוסאמה סעדי: לכן צריך לכתוב את זה במפורש – רק מבזקים.

יואב קיש: זה מה שהוא אומר, אתי מתנגדת.

<אתי בנדלר: אני לא מתנגדת.

<אתי בנדלר: אני חושבת שראוי להשאיר את זה לתקנות.

<אתי בנדלר: אם ועדת הכנסת תחליט לכלול את זה בחוק - - -

אוסאמה סעדי: אבל בתקנות את לא יכולה לתת יותר ממה שיש בחוק.

אוסאמה סעדי: הכוונה שלנו היא לתת רק מבזקים, לא לפתוח את זה.

יואב קיש: אבל היא אומרת שאפשר לעשות את זה בתקנות.

יואב קיש: שאלה אחרת, עו"ד בנדלר: נשאלת מי היוזם לתיקונים בכלל, אני אשמח לקבל תשובה כי חוץ מהסעיף הזה יש פה עוד תיקונים.

<אתי בנדלר: אני מיד אעבור לנושא השני, זה הנושא הראשון.

<אתי בנדלר: הנושא הראשון זה מבזקי החדשות.

יואב קיש: מאיפה זה הגיע?

יואב קיש: אני קיבלתי את זה ממך, אני אשמח לשמוע מאיפה היוזמה לתיקונים האלה.

אוסאמה סעדי: במיוחד התיקון הבא.

<דודו קובסניאנו: אדוני היו"ר, רק עוד משפט אחד – אם לא רוצים לכתוב "סקרולים", שיהיה כתוב "מבזקים כתובים" ואז אי אפשר לעשות תוכניות טוק-שואו וכאלה.

יואב קיש: שמענו את גישתך.

יואב קיש: אתי, בבקשה.

<אתי בנדלר: הנושא הראשון, כפי שדיברתי עליו, הוא עדכוני חדשות.

<אתי בנדלר: הנושא השני הוא תיקון החוק לקידום התחרות וצמצום הריכוזיות.

יואב קיש: אז גם סעיף 4 זה הנושא הקודם?

<אתי בנדלר: כן, סעיף 4 זה סעיף התקנות.

יואב קיש: אוקיי, שניהם.

יואב קיש: אז עברנו לסעיף 3 – תיקון החוק לתיקון התחרות וצמצום הריכוזיות.

<אתי בנדלר: מי שיזם את התיקון השני זו המועצה לשידורי כבלים ולוויין, ככל שאני יודעת, שפנתה לממונה על ההגבלים העסקיים כדי לשאול אותו האם יש צורך לכלול את ערוץ הכנסת בין הגורמים הריכוזיים לפי אותו חוק.

<אתי בנדלר: התקבלה עמדתה של עו"ד יאירה פרנקל, שתפקידה הוא ראש חטיבת הריכוזיות ברשות להגבלים עסקיים, ואני מציעה שהיא תציג את החלק הזה.

<יאירה פרנקל: אני מרכזת את הטיפול בחוק הריכוזיות.

<יאירה פרנקל: חוק הריכוזיות באמת כולל התייחסות לערוצים בעלי רישיון שידור בשני מקומות: אחד, בסעיף 4 לחוק, שמדבר על מיהו גורם ריכוזי.

<יאירה פרנקל: יש התייחסות ספציפית לגורם בעל השפעה בתחום השידורים.

<יאירה פרנקל: מקום נוסף הוא בתוספת לחוק הריכוזיות, שמונה רשימה של תשתיות חיוניות, שכאשר רגולטור מקצה לגורם ריכוזי איזושהי זכות, חוזר, רישיון, באחת התשתיות החיוניות הללו, הרגולטור מחויב להתייעץ עם הוועדה לצמצום הריכוזיות, שזו ועדה שבראשה עומדת הממונה על ההגבלים העסקיים.

<יאירה פרנקל: גם בתוספת לחוק יש רשימה של גופים שהם בעלי רישיון לשידור ונוכח ההצעה פה לאפשר - - -

שלי יחימוביץ': לא הבנתי.

שלי יחימוביץ': מתי הוא צריך להתייעץ – עכשיו בחקיקה, או בזמן המכרז?

<יאירה פרנקל: בזמן שהוא שוקל להקצות זכות לגורם ריכוזי.

<דודו קובסניאנו: זה לא יחול על המכרז הזה.

<יאירה פרנקל: נכון.

<יאירה פרנקל: בעקרון, בשלב המכרז.

שלי יחימוביץ': כאילו יש חובת היוועצות עם הממונה על ההגבלים העסקיים?

<יאירה פרנקל: כן, במהלך המכרז או לפניו.

<דודו קובסניאנו: במהלך הקצאת זכות, זה לא בהכרח במכרז.

<דודו קובסניאנו: יכולה להיות הקצאת זכות שלא במסגרת מכרז.

<יאירה פרנקל: במקרה הזה באמת זה מכרז.

<יאירה פרנקל: בגלל שבמקרה הזה כבר המכרז יצא לדרך ואנחנו נמצאים לפני סופו, אנחנו חשבנו שנכון לכלול איזושהי הוראת מעבר שלפיה חובת ההיוועצות בעת הענקת הרישיון לשידורי ערוץ הכנסת תחול רק מכאן ולהבא.

יואב קיש: למה זה משפיע על הענקת רישיון לשידורים לערוץ הכנסת?

יואב קיש: אם אני הבנתי נכון את התיקון, הוא בא ואומר שמי שיזכה ברישיון – הרי לא יודעים מי יזכה במכרז – הוא יוגדר כגוף בעל משמעות לפי סעיף 4, אז לא צריך להפריע לך היום.

יואב קיש: זה כאילו אומר שמי שיזכה ברישיון מעכשיו מוגדר כגוף כזה ולזה יש אולי משמעות לאותו גוף שזוכה ברישיון אבל אין פה שום השפעה על מי זוכה ברישיון.

יואב קיש: זה לא בא לצמצם או להגדיל.

שלי יחימוביץ': לא הבנתי את ה"מכאן ולהבא".

<יאירה פרנקל: יש פה שני סעיפים.

<יאירה פרנקל: ערוצי שידור מופיעים בחוק בשני מקומות, אנחנו רוצים לתקן את שני המקומות:

<יאירה פרנקל: מקום אחד הוא סעיף 4 שבאמת קובע מיהו גורם ריכוזי - - -

יואב קיש: ולזה את רוצה להוסיף את מי שיהיה לו את ערוץ הכנסת?

<יאירה פרנקל: בדיוק.

שלי יחימוביץ': אבל זה לא בהכרח קשור לחקיקה הזאת, דיברת על משהו כללי.

<יאירה פרנקל: תכף אני אסביר למה להבנתנו זה המקום הנכון להכניס את זה.

יואב קיש: אז מה כן קשור?

<יאירה פרנקל: זה קשור במובן הזה שכעת ההצעה היא להרחיב את השידורים של ערוץ הכנסת גם לאיזשהם סקרולים או עדכונים בענייני חדשות היום.

<יאירה פרנקל: אנחנו חשבנו שבמובן הזה נכון ליישר קו בין ערוץ הכנסת לבין ערוצים אחרים שהם בעלי רישיון.

<דודו קובסניאנו: ערוצים ייעודיים שיהיה להם אפשרות לשדר חדשות.

<יאירה פרנקל: כן, ערוצים ייעודיים, ערוצים נושאיים, בעלי זיכיון ורישיון לפי חוק הרשות השנייה שגם הם מופיעים בסעיף 4 כגורם ריכוזי, וגם עצם הענקת הרישיון להם נחשבת כתשתית חיונית שהקצאתה דורשת התייעצות עם הוועדה לצמצום הריכוזיות.

<יאירה פרנקל: חשבנו שבגלל שכאן בעצם יש הרחבה של מה שערוץ הכנסת ישדר נכון ליישר קו ולראות בו גם גורם ריכוזי לעניין סעיף 4 וגם - - -

שלי יחימוביץ': זו לא חובה, גם היום ערוץ הכנסת משדר שידורי אקטואליה.

יואב קיש: מה זה אומר מבחינת המכרז?

<דודו קובסניאנו: חובת היוועצות.

יואב קיש: על מה?

<יאירה פרנקל: אם וכאשר ירצו להעניק את הרישיון לשידורים בערוץ הכנסת לגורם ריכוזי, גורם שמנוי ברשימת הגורמים הריכוזיים שהוועדה מפרסמת בהתאם לחוק הריכוזיות, אם ירצו לתת לגוף כזה, לגורם ריכוזי את הרישיון, תחול חובת היוועצות של המועצה עם הוועדה לצמצום הריכוזיות והם יידרשו לשקול שיקולי ריכוזיות כלל משקיים בטרם ההקצאה.

יואב קיש: זה דרמטי, מה שאתם אומרים עכשיו.

שלי יחימוביץ': נכון.

<יאירה פרנקל: האמת שלא.

<יאירה פרנקל: זה משהו שמופיע כבר היום בחוק לגבי ערוצים - - -

יואב קיש: זו חתיכת פצצה שמעבירים אותה פה באיזשהו תיקון כזה שהגיע כך - - -

<דודו קובסניאנו: זה לא אמור לחול על הליכי המכרז הזה.

יואב קיש: בסדר, אבל זה מאוד מאוד משמעותי.

יואב קיש: עם כל הכבוד.

שלי יחימוביץ': זה לא אמור לחול על המכרז הזה?

<אתי בנדלר: לא.

שלי יחימוביץ': בוודאות גמורה?

<אתי בנדלר: בוודאות.

<אתי בנדלר: זה סעיף שנכלל כאן.

יואב קיש: אני אומר, אם זה לא חל על המכרז הזה אין לחץ.

יואב קיש: אני רוצה לעשות על זה דיון מסודר.

יואב קיש: אני רוצה לשמוע את כל השיקולים.

יואב קיש: אני לא מחליט על זה עכשיו פה באיזו ועדה שקיימתי אותה כדי לתקן את המשדרים המוספים.

יואב קיש: אני מוריד את סעיף 3 מסדר-היום.

יואב קיש: אנחנו לא נדון בו, זה ממילא לא המכרז הנוכחי.

יואב קיש: אנחנו נדון בו בנפרד בדיון ארוך ומסודר שנשקול בו שיקולי ריכוזיות.

יואב קיש: כרגע זה לא המקום.

<יאירה פרנקל: גם לעניין סעיף 4?

יואב קיש: דיברתי על מה שכרגע אמרת.

יואב קיש: מה זה סעיף 4?

<יאירה פרנקל: בתוך חוק הריכוזיות.

<יאירה פרנקל: הכוונה היא גם לראות בו גורם ריכוזי וגם לראות ברישיון תשתית חיונית.

יואב קיש: שני הדברים האלה – נראה לי שדרכנו פה על משהו מאוד מורכב שאני לא רואה איך בדיון של 20 דקות, שזו היתה המטרת הדיון, אפשר להתייחס אליהם.

יואב קיש: לכן, אני לא הולך להצביע על שני הדברים האלה בדיון הזה.

יואב קיש: זה ממילא לא רלוונטי למכרז הנוכחי.

יואב קיש: אין לנו לחץ זמנים.

יואב קיש: אנחנו נכניס את זה לסדר-היום שלנו בעתיד.

יואב קיש: נדון בנושאים האלה בצורה מסודרת.

יואב קיש: יש, מן הסתם, המון גופים שירצו להתייחס מהציבור גם לנושאים האלה, כולל גופים שיושפעו בצורה כזו או אחרת.

יואב קיש: עכשיו אני אפילו עדיין לא מבין במאה אחוז כמה זה משפיע, על מי זה משפיע ומה זה משפיע, לכן אני לא רוצה לעשות את זה במהלך אחד.

<דודו קובסניאנו: אני רוצה רק לחדד איזושהי נקודה: זה לא אמור להשפיע על הבחירה של הזוכה במכרז, אבל אחרי שהוא יזכה במכרז ויהיה לו רישיון - - -

שלי יחימוביץ': הכול ברור, תאמין לי.

<דודו קובסניאנו: אבל, אחר כך, אותו גורם שיש לו את הרישיון, כמו גורמים נוספים בשוק השידורי שיש להם רישיון והם יכולים לשדר חדשות, באותו רגע, נניח שאותו גורם ירצה לרכוש תשתית אחרת, או ירצה להעביר שליטה, אז המועצה שתרצה לבחון את העברת השליטה או את הרצון של אותו גורם שהוא כאילו ריכוזי - - -

יואב קיש: תצטרך להיוועץ עם הוועדה לריכוזיות.

<דודו קובסניאנו: כן, זה הסיפור.

יואב קיש: אין בעיה, לא פסלתי את זה, דודו, רק אמרתי שאני לא מעביר את זה עכשיו.

יואב קיש: זה הכול.

<אתי בנדלר: זה לא ייכלל בנוסח של הצעת החוק הנוכחית.

יואב קיש: זה לא ייכלל בנוסח.

יואב קיש: זה נושא שיבוא לדיון בפני הוועדה, כולל הגורמים הרלוונטיים מהציבור.

יואב קיש: אין פה אף אחד מהציבור ואני ארצה לשמוע דעות בעניין הזה.

יואב קיש: אם נגלה שזה אולי לא משמעותי, לא כזה בעייתי, אז נעביר את זה, ואם נגלה שיש לזה משמעויות אז נתייחס אליהן.

<יאירה פרנקל: בסדר.

<יאירה פרנקל: רק לומר מילה, הרעיון הוא באמת ליישר קו עם החקיקה לגבי - - -

שלי יחימוביץ': בסדר, הבנו.

שלי יחימוביץ': הוא אמר לכם שיהיה על זה דיון.

יואב קיש: לא הבעתי התנגדות או תמיכה ברעיון, הבנתי שהוא מורכב והוא לא על רגל אחת.

יואב קיש: בואו נמשיך עם התיקון הבא שאנחנו רוצים להעביר.

<אתי בנדלר: סעיף 4 המוצע, תיקון חוק שידורי טלוויזיה מהכנסת (תיקון מס' 6), זה התיקון הקודם שהוועדה העבירה בקריאה שנייה ושלישית.

<אתי בנדלר: אנחנו מבקשים, כדי להסיר ספק, להוסיף לו סעיף תחולה ובו ייאמר – זה יהיה סעיף 15 לאותו תיקון – "הוראות חוק זה יחולו על הגוף המשדר שיקבל רישיון לשידורים בערוץ הכנסת לאחר יום תחילתו של חוק זה".

<אתי בנדלר: ההבהרה נדרשת כדי שלא יהיה ספק שמי שמשדר היום, עד למתן רישיון חדש בהתאם למכרז שפרסמה המועצה, משדר בהתאם לכללים שהיו בתוקף קודם לתיקון.

יואב קיש: החלפת הזכיין תחול עם החלפת התיקונים, זה העניין.

<אתי בנדלר: לא, כל התיקונים יחולו עם ההחלפה.

יואב קיש: על הזכיין החדש.

<אתי בנדלר: על הזכיין החדש, בעל הרישיון החדש.

יואב קיש: ברור.

יואב קיש: מישהו רוצה להתייחס?

יואב קיש: שלי?

שלי יחימוביץ': לא, כל הסעיפים האלה נראה לי סבירים.

יואב קיש: אלעזר?

אלעזר שטרן: גם לא.

שלי יחימוביץ': אם הורדנו את סעיף 3 אז הכול באמת קטן.

<אתי בנדלר: אני מיד אקרא ואשמע איזה תיקונים הוועדה מבקשת לאשר.

<אתי בנדלר: בהתאם למה שנאמר, בסעיף התחולה, סעיף 5, צריכים לכלול רק את מה שכרגע מסומן כסעיף קטן (א).

יואב קיש: (ב) לא רלוונטי.

<אתי בנדלר: (ב) לא רלוונטי משום שהוא מתייחס לסעיף הבא.

יואב קיש: אז אני רוצה רגע לעשות סדר בהצעה איך שאנחנו רואים אותה ומה שאנחנו נדון:

יואב קיש: נשאר לנו להחליט על נושא אחד בעצם והוא האם בסעיף 1, שזה תיקון סעיף 2, אנחנו מוסיפים במקום "עדכונים בענייני היום" – "מבזקים כתובים בענייני היום".

יואב קיש: זו שאלה שאנחנו צריכים להחליט האם אנחנו דנים בה.

יואב קיש: בכל מקרה, בפירוש יש כוונה לאשר את זה בוועדה כפי שהתרשמתי; כמובן, גם סעיף 2 אחריו תומך בו, זה אותו דבר; סעיף 3 ירד מנוסח ההצעה; סעיף 4 יישאר; וסעיף 5 – (א) בלבד.

<אתי בנדלר: נכון.

יואב קיש: שאלה: האם אנחנו חושבים שראוי במקום לכתוב "עדכונים בענייני היום" לכתוב "מבזקים בענייני היום"?

שלי יחימוביץ': אפשר גם וגם – עדכונים לוכסן מבזקים.

<אתי בנדלר: בחקיקה אפשר להשתמש במילה "או", אפשר להשתמש במילה "ו" – לא ניתן "ו/או".

שלי יחימוביץ': אז "ו".

יואב קיש: שלי, אני חושב "מבזקים".

יואב קיש: הרי המטרה שלנו היא להכניס את המבזקים, אין לנו מטרה שעכשיו יבואו ויעשו תוכנית על עדכון בענייני היום.

יואב קיש: הרי את זה לא רצינו לעשות, לכן אני לא רואה סיבה גם למה אני צריך אחרי זה לכנס עוד פעם את ועדת הכנסת ולתת תקנות.

<אתי בנדלר: ועדת הכנסת תצטרך להתכנס כך או כך כי התיקון שנעשה מחייב תיקון בתקנות, כי היום התקנות מאפשרות קטיעת שידורי המליאה לצורך שידור מהדורת החדשות ואני מבינה שההחלטה היתה שלא לאפשר את הקטיעה הזאת.

יואב קיש: אני כבר לא זוכר מה החלטנו.

שלי יחימוביץ': כן, גם אני לא זוכרת.

<דודו קובסניאנו: דובר אבל, לדעתי, על המהדורה, לא על המבזקים.

<אתי בנדלר: על המהדורה.

יואב קיש: אמרנו שהמליאה תשודר בכל מקרה.

<אתי בנדלר: נכון, שכך וכך יהיה צורך לדון בוועדה בתיקון התקנות.

שלי יחימוביץ': העניין הוא שבמילה "עדכונים" אתה מקיף כן את כל האופציות של העדכונים.

יואב קיש: נכון, ואז אתה פתאום יכול לפתוח פתח לתוכניות שלא רצינו לעשות.

שלי יחימוביץ': אבל עדכון ותוכנית זה שני דברים שונים לחלוטין במהות החדשותית שלהם.

יואב קיש: לא, כל תוכנית יכולה להפוך להיות עדכון פתאום.

יואב קיש: כל המטרה של התיקון היא שנכניס רק את המבזקים, בואו נתחיל מזה, זו המטרה.

<אתי בנדלר: יש הגדרה למבזק באיזשהו מקום?

<אתי בנדלר: לא בדקתי את העניין.

יואב קיש: אומרת אתי שיותר נכון לעשות "עדכונים" ובואו תכניסו את זה בתקנות.

<דודו קובסניאנו: מה שחשוב הוא – התחלנו שאנחנו מבקשים שיהיו סקרולים, שזה כתוביות, ואז, כאיזושהי פשרה, אנחנו באים ואומרים שיהיה "מבזקים כתובים", הדגש הוא על הכתובים.

<אתי בנדלר: הבנתי, אבל המילה "מבזק" – אני לא יודעת מה המשמעות של "מבזק".

יואב קיש: את רוצה "עדכונים כתובים"?

<אתי בנדלר: "עדכונים כתובים", אוקיי.

יואב קיש: "עדכונים כתובים" גם טוב.

יואב קיש: אז אם יש הסכמה אז פתרנו את זה.

יואב קיש: דודו, "עדכונים כתובים" מתאים לך?

<דודו קובסניאנו: כן.

יואב קיש: מעולה.

יואב קיש: אז אם כך נראה לי שהגענו להבנה בעניין הזה.

יואב קיש: מישהו מחברי הכנסת רוצה להתייחס או שאני אעלה את זה להצבעה?

יואב קיש: אתי, עוד משהו?

<אתי בנדלר: אני רק רוצה לקרוא שוב את סעיף 4 כי אני לא בטוחה שקראתי אותו, רק הזכרתי אותו.

<אתי בנדלר: סעיף 4 לחוק העיקרי, עניינו כאמור בקביעת מדיניות לעניין שידורי ערוץ הכנסת.

<אתי בנדלר: ברישה שלו נאמר: "ועדת הכנסת תקבע בתקנות מדיניות לעניין" – וכאן אני הולכת לפסקה (6) – "סוגי המשדרים שרשאי הגוף המשדר לכלול במסגרת המשדרים המוספים" – וכאן התוספת המוצעת – "וכן הוראות לעניין שידורי עדכונים כתובים בעניינים פרלמנטריים ובענייני היום בארץ ובעולם במהלך שידורי הגוף המשדר".

יואב קיש: בסדר, ואנחנו בוועדת הכנסת נצטרך להגדיר אם זה על המליאה, לא על המליאה וכו'.

יואב קיש: בסדר גמור, מאה אחוז.

יואב קיש: אתי, עוד משהו?

<אתי בנדלר: אני רוצה לקרוא רק את סעיף 5: "תחולה – הוראות חוק זה יחולו על הגוף המשדר שיקבל רישיון לשידורים בערוץ הכנסת לאחר יום תחילתו של חוק זה".

<אתי בנדלר: כאמור, יש שני סעיפי תחולה: אחד, סעיף תחולה של החוק המתקן, שאמרנו שזה יחול רק על מי שיקבל את הרישיון לאחר תחילת החוק, ועכשיו התיקון הנוסף בסעיפים 1 ו-2, בעצם אומרים אותו דבר.

יואב קיש: מאה אחוז.

יואב קיש: (ב) נמחק.

יואב קיש: חברים, אני מעלה להצבעה כפי שהקריאה עכשיו היועצת המשפטית.

יואב קיש: סעיפים: 1, 2, 4 ו-5 בתיקונים שנאמרו.

יואב קיש: מי בעד?

<דודו קובסניאנו: 5(א).

יואב קיש: סעיף 5 בתיקונים שנאמרו – (א) בלבד.

יואב קיש: מי שבעד ירים את ידו.

יואב קיש: מי נגד?

יואב קיש: מי נמנע?

יואב קיש: בעד – פה אחד

יואב קיש: שלושה בעד.

יואב קיש: ההצעה התקבלה, תודה רבה.

יואב קיש: אני מבקש רק, דודו, מכיוון שהנושא של חוק ההגבלים עלה מכם בעצם, אם הבנתי נכון, שתביאו משהו קצת יותר מוסמך, עם הסבר מדוע ומה ולא רק את ההצעה כך, בשתי שורות.

<דודו קובסניאנו: יש מכתב של הרשות.

יואב קיש: אז לא ראיתי אותו, המכתב הזה לא הגיע אלי, אני מבקש לעשות את זה בצורה מסודרת.

<אתי בנדלר: המכתב הוא למועצה, אני מציעה שתכתבו מכתב מפורט.

יואב קיש: אני מבקש, אם אתם רוצים שנדון בזה ונעשה תיקון רציני ומסודר, כי זה נושא חשוב, נא תעלו את זה בצורה מסודרת, נפנה את זה לגורמים הרלוונטיים, נקיים פה דיון מסודר ונחליט.

יואל חסון: מה היה דחוף להביא את זה בכלל כשזה לא רלוונטי למכרז ביום כזה עמוס?

יואב קיש: לא משנה, את זה כבר עברנו.

יואב קיש: תודה רבה.

יואב קיש: אנחנו עוברים עכשיו לסעיף ג' – הצעת חוק התקשורת (בזק ושידורים) (תיקון – חובת סינון אתרים פוגעניים), של חברת הכנסת שולי מועלם וקבוצת חברי כנסת.

יואל חסון: זה כולל את YNET לשיטתכם?

יואל חסון: האם אצלכם זה גם YNET?

יואב קיש: זו הצעת חוק של הבית היהודי, אתה צריך לשאול אותם.

יואב קיש: שולי סיכמה יחד עם שני יושבי-ראש ובהסכמתם שזה ילך לוועדת הכלכלה.

יואב קיש: כרגיל, כשיש הסכמות אני תמיד נענה לבקשת המציעים ואני מציע לקבל את הצעתם.

יואב קיש: מישהו רוצה להתייחס?

יואב קיש: אם לא אז אני מעלה את זה להצבעה.

יואב קיש: מי שבעד ירים את ידו.

אלעזר שטרן: בין מי סיכמו את זה – כלכלה וחינוך?

<אתי בן יוסף: לא, ומדע.

יואב קיש: אתם רוצים להפיל לה את זה?

יואב קיש: שזה לא ילך לכלכלה?

יואל חסון: אתה באמצע הצבעה – בוא נצביע, סליחה.

יואב קיש: טוב, אז נפיל ונעשה רביזיה, אין בעיה.

יואב קיש: אם אתם רוצים – אין שום בעיה.

יואב קיש: יואל, אם אתם רוצים משחקים – אין בעיה.

יואב קיש: אני רק מסביר עוד פעם כי החברים לא הבינו ואנחנו נמשיך את ההצבעה.

יואב קיש: יש לנו הצעת חוק של שולי מועלם שרצו שהיא תדון או בוועדת הכלכלה או בוועדת המדע והטכנולוגיה.

יואב קיש: היה ויכוח, בסוף החליטו על ועדת הכלכלה בראשות איתן כבל מהאופוזיציה.

יואב קיש: אבל, אין לי בעיה, אתם רוצים משחקים אז אנחנו יכולים לעשות גם לכם משחקים.

יואב קיש: מי שבעד שירים את ידו.

יואב קיש: מי נגד?

יואב קיש: מי נמנע?

יואב קיש: בעד – 1

יואב קיש: נמנעים – אין

יואב קיש: ההצעה נפלה, שניים נגד אחד.

יואב קיש: אני מגיש רביזיה ואנחנו נעשה רביזיה.

עבדאללה אבו מערוף: העניין הוא עקרוני, נגד כל החוק.

יואל חסון: הגיע הזמן שננצח בוועדת הכנסת פעם אחת, לא?

יואב קיש: אנחנו נעשה את הרביזיה חצי שעה מעכשיו – ב-13:10.

יואב קיש: אנחנו מחכים ליושב-ראש ועדת הכספים, גפני, עם ההצבעות ונדון בינתיים בנושא שעת שאלות.

יואב קיש: אנחנו מנסים לקבוע שעת שאלות לראש הממשלה וגם לעמוד בלוחות הזמנים של מינימום שבועיים בקשה.

יואב קיש: ההצעה כרגע, מכיוון שאנחנו כבר ב-16 ואנחנו רוצים לקבוע ל-30 - - -

יואל חסון: למה 30?

יואב קיש: שבועיים, חייב שבועיים.

יואל חסון: לא, אבל שבועיים זה היה מה-9.

יואב קיש: לא, מהדיון עכשיו.

יואל חסון: לא, ממש לא.

יואל חסון: זה לא התקנון, סליחה.

יואל חסון: אדוני, סליחה, אני יכול להקריא לך את התקנות.

יואל חסון: אתה רוצה או שאתה יודע אותו?

יואב קיש: אתה יכול להקריא כי אני גם קראתי אותו.

יואב קיש: אנחנו יושבים פה בוועדת הכנסת ואנחנו דנים על התאריכים.

יואב קיש: אני אומר - - -

יואל חסון: לפי התקנון של הכנסת, אדוני – ואין פה ייעוץ משפטי, אני לא יודע איך הדיון הזה יכול להתנהל בלי ייעוץ משפטי - - -

יואב קיש: איפה הייעוץ המשפטי?

<אתי בן יוסף: היא בדרך.

יואב קיש: אז אם אתה רוצה, אפשר לעצור את הדיון לחמש דקות, עד שנביא את הייעוץ המשפטי.

יואל חסון: כדי שתגייס גם אנשי קואליציה?

יואב קיש: לא, אין לי בעיה, אני זורם אתך.

יואל חסון: אני אקיים את הדיון למרות המלצתו של היועץ הפרלמנטרי המוכשר שלך.

יואב קיש: לא, זה שלך, אתה התלוננת על זה שאין פה ייעוץ משפטי.

אלעזר שטרן: אבל זה ברור שעושים את זה שבועיים מהרגע שהוגשה הבקשה.

יואל חסון: נכון, התקנון מאוד ברור.

יואל חסון: אדוני, אתה היית שותף לזה.

יואל חסון: אל תנסה פה להמציא את הגלגל, אתה ממציא מספיק גלגלים בנושאים אחרים.

יואב קיש: הייתי שותף ובהחלט אנחנו נקרא את התקנון ונעזר בייעוץ המשפטי.

יואל חסון: אתה יודע אותו בעל פה.

יואל חסון: אם אני אעיר אותך ב-04:00 בבוקר אתה תדע אותו.

יואב קיש: אז מה רצונך, חבר הכנסת חסון?

יואב קיש: – הנה, חבר הכנסת גפני, אז בואו נעבור להצעות של גפני.

יואב קיש: שלום ליושב-ראש ועדת הכספים.

יואל חסון: מאוד דינמי פה הדיון, ממש כמו תוכנית טלוויזיה, עוד מעט תוציא לפרסומות.

יואב קיש: היתה לך בעיה שלא היה פה ייעוץ משפטי אז עצרתי את הדיון עד שהיא תגיע.

יואל חסון: זה מדהים, יש לך קריירה יום אחרי הפריימריז בליכוד.

יואב קיש: אתה רוצה גם ייעוץ משפטי בדיון על איזה חוק של גפני ילך לוועדת הכספים או לא ילך?

יואל חסון: גפני הוא הכול – הוא יועץ משפטי, הוא יו"ר ועדה - - -

יואב קיש: אני רוצה לראות את חברי האופוזיציה מצביעים נגד גפני עכשיו, כמו שעשיתם קודם נגד שולי מועלם.

יואל חסון: תבדוק אותנו, תנסה.

יואב קיש: אני אבדוק אתכם.

יואב קיש: גפני, אם אתה רוצה אני יכול לחכות לגיוס.

משה גפני: לא, זה בסדר, מה שהוועדה תחליט – אני סומך עליה.

יואב קיש: מה שתחליט הוועדה מקובל עליך.

יואל חסון: אדם דמוקרט, ליברל.

משה גפני: מה שנכון נכון.

משה גפני: דוד ביטן אומר לי: אם היית חילוני – היית במרצ.

יואל חסון: יש מצב.

משה גפני: אולי תירגע גם אתה?

אוסאמה סעדי: לאיפה אתה רוצה להעביר את זה?

יואל חסון: למרצ.

משה גפני: אמרה אחת מחברות הכנסת של מרצ שאם היא חוזרת בתשובה היא רוצה להיות גפני.

יואב קיש: חבל שלא אמרת "אחד" כי אז היינו יודעים במי מדובר.

יואב קיש: חברים, יש לנו שתי הצעות חוק, אני מתחיל עם הצעת חוק מס ערך מוסף (תיקון מס' 56), התשע"ו-2016, מ/1068.

יואב קיש: המלצת הלשכה המשפטית היא לוועדת הכספים, במליאה נשמעה ועדת חוקה, חוק ומשפט.

יואב קיש: יו"ר ועדת הכספים, חבר הכנסת גפני, מבקש שזה יעבור לוועדת הכספים.

יואב קיש: נא התייחסותך.

משה גפני: אדוני היושב-ראש, אני מודה לך ששמת את שני החוקים האלה לדיון בוועדה.

משה גפני: אלה חוקים שהם לחלוטין חוקים שנדונו תמיד בוועדת הכספים, אלו חוקי מסים, ניירות ערך, אין ועדה אחרת שיכולה לדון בזה ואנחנו מבקשים לדון בחוקים הללו.

משה גפני: אלו חוקים של וועדת הכספים.

משה גפני: אין לי איזה עניין פוליטי, יש לי עניין מקצועי, שאחרת זה מסבך פה.

אוסאמה סעדי: אולי נשמע את יו"ר ועדת חוקה?

יואל חסון: אולי נשמע את נציב מס הכנסה?

יואב קיש: אני חושב שאין התנגדות ליו"ר ועדת חוקה לעניין הזה ולכן אני מציע את זה להצבעה, אלא אם מישהו מהח"כים רוצה להתייחס – אתם רוצים להתייחס?

יואל חסון: אני הייתי מרוצה מאוד לשמוע את עמדתו של נציב מס הכנסה בעניין הזה, אבל אם גפני לא חושב שזה חשוב אז אני גם לא חושב.

אוסאמה סעדי: אני חושב שזה תפור על ועדת כספים.

יואב קיש: אני מעלה את זה להצבעה.

יואב קיש: מי שבעד שזה יעבור לוועדת הכספים ירים את ידו.

יואב קיש: בעד – פה אחד

יואב קיש: פה אחד.

אוסאמה סעדי: אופוזיציה עניינית.

יואב קיש: החוק השני הוא: הצעת חוק ניירות ערך (תיקון מס' 62) (סופיות הסליקה במסלקות), התשע"ו-2016.

יואל חסון: הפלנו את החוק שלך.

שולי מועלם-רפאלי: כן, שמעתי בצער, יש לומר.

יואב קיש: קבענו רביזיה ב-13:10.

יואב קיש: יש לנו יופי של אופוזיציה.

שולי מועלם-רפאלי: הבנתי, מישהו מגן עלי.

יואל חסון: בזכות זה זכינו שחברת הכנסת מועלם באה אלינו.

שולי מועלם-רפאלי: איזה רשע.

יואל חסון: למה רשע?

יואל חסון: לא טרחת לבוא, לא טרחת להסביר את החוק ההזוי שלך.

שולי מועלם-רפאלי: אדוני, יש הנהלת קואליציה, אחמד חתום עליו.

אוסאמה סעדי: רצינו לראות אותך.

יואב קיש: אני יכול להגיד לך שאני נפגעתי שיש פה אפליה נגד נשים מהאופוזיציה, שחוק של אישה מפילים וכשבא גבר מעבירים לו את זה מיד.

יואב קיש: אני נפגעתי שההתנהגות של האופוזיציה היתה מאוד סקטוריאלית.

יואב קיש: כמובן, בלשון הבדיחה.

יואב קיש: מי שלא הבין – זו היתה הבדיחה, אני רק מבהיר.

שולי מועלם-רפאלי: נהיינו נורא פוליטיקלי קורקט.

יואב קיש: הצעת חוק ניירות ערך (תיקון מס' 62) (סופיות הסליקה במסלקות), התשע"ו-2016, מ/1072.

יואב קיש: המלצת הלשכה המשפטית היא לוועדת הכספים, הצעה אחרת היא לוועדה לצדק חלוקתי ושוויון חברתי.

יואב קיש: יו"ר ועדת הכספים, גישתך להצעה, בבקשה.

משה גפני: כמו שאמרתי בחוק הקודם, מדובר על הצעות חוק שהן באופן ממש מובהק בוועדת הכספים, גם חוקי המס וגם חוקי ניירות ערך.

משה גפני: אני חושב שאי אפשר לשבש את עבודת הכנסת.

משה גפני: אין גם סיבה פה.

משה גפני: לפעמים יש איזו סיבה פוליטית, זה לא המקרה.

יואב קיש: מאה אחוז.

יואב קיש: אני בעד להעביר את זה לוועדת הכספים.

יואב קיש: מי שבעד ירים את ידו.

יואב קיש: מי נגד?

יואב קיש: מי נמנע?

יואב קיש: בעד – 7

יואב קיש: נמנעים – 1

יואב קיש: ההצעה עברה.

יואב קיש: תודה.

משה גפני: > תודה רבה, אדוני היושב-ראש.

יואב קיש: חברים, אנחנו חוזרים לדון בשעת שאלות ואז אנחנו מסיימים את הדיון בוועדת הכנסת.

יואב קיש: אני מציע, בשל לוחות הזמנים בעניין שעת שאלות, שבדיון שיש לנו ב-30 לחודש יהיה שר ואת ראש הממשלה נזמן ל-6 בפברואר, זה הכי מוקדם שניתן לעשות זאת.

יואב קיש: בבקשה, יואל, התייחסות.

יואל חסון: אני כמובן ממלא פה את מקומה של מרב מיכאלי בהקשר הזה.

יואל חסון: היועצת המשפטית, אני מבקש שתהיי ערנית בנושא הזה.

יואל חסון: המועד המקורי שראש הממשלה היה צריך להופיע לשעת שאלות היה ה-9 בינואר.

דוד ביטן: אבל הוא כבר היה לפני שלושה חודשים.

יואל חסון: תן לי רגע, דוד.

יואל חסון: מה זה משנה?

יואל חסון: ב-9 בינואר.

יואל חסון: לפי התקנון – ארבל, מאוד חשוב לי שתהיי ערנית.

יואל חסון: אני לא יכול ככה, בלתי אפשרי הדבר הזה.

דוד ביטן: אבל הוא כבר היה לפני שלושה חודשים.

דוד ביטן: מה הם רוצים – כל חודש?

יואב קיש: כן, יואל, בבקשה.

יואל חסון: אני באמת מאחל לך יום אחד להיות באופוזיציה, באמת, כי אני בטוח שדקה אתה שתהיה באופוזיציה, חבר הכנסת ביטן, ואתה תהיה בן אדם יותר טוב, אתה תבין יותר את הדברים.

דוד ביטן: אני יותר טוב גם כשאני בקואליציה - - -

יואל חסון: אתה לפעמים קצת ערל לצרכים הדמוקרטיים של הבית הזה.

דוד ביטן: לפעמים קצת - - -

יואב קיש: בבקשה, אתה מחליף את מרב מיכאלי, זכות הדיבור שלך.

יואל חסון: אז אני אומר:

יואל חסון: ב-9 בינואר הוא היה אמור לבוא להופיע לשעת השאלות.

יואל חסון: הוא לא הגיע.

יואל חסון: הדחייה, לפי התקנון, מדברת על שבועיים.

<ארבל אסטרחן: הודיעו לו מראש לפי התקנון על ה-9 בינואר?

יואל חסון: כן, כן.

איילת נחמיאס ורבין: כן, היה מתואם.

יואל חסון: חד-משמעית, חד-משמעית.

<ארבל אסטרחן: בסדר, אני לא יודעת את העובדות.

יואל חסון: עברו שבועיים, היום זה שבועיים.

יואל חסון: 16 – זה היום שבועיים.

יואל חסון: היה צריך להיות היום.

יואל חסון: זה או ב-16 או ב-23.

יואל חסון: אנחנו רוצים להציע הצעה פרקטית: היום ראש הממשלה מגיע גם ככה לשמעון פרס, הוא יכול לעשות את זה מיד אחרי או לפני.

יואל חסון: אין שום בעיה.

<ארבל אסטרחן: השאלה אם הוא התכונן לזה.

יואב קיש: לא, הוא חייב להתכונן.

יואל חסון: להתכונן?

יואל חסון: זה הרעיון, שלא מתכוננים.

יואל חסון: הוא לא יודע מה השאלות.

יואב קיש: לא נכון, מה פתאום.

יואב קיש: אתה רוצה שהוא יתכונן, אתה רוצה שהוא יבוא עם מידע, אתה רוצה שהוא יענה, אתה לא רוצה – מה זה לא להתכונן?

יואל חסון: מאה אחוז, סבבה.

יואל חסון: 23?

יואל חסון: לא יכול להיות על פי התקנון אחרי ה-23.

יואל חסון: לא יכול להיות, נקודה.

דוד ביטן: אבל, רגע, הוא היה לפני שלושה חודשים, מה?

יואב קיש: פעם בשנה הוא אמור להיות.

<ארבל אסטרחן: פעם במושב, המושב התחיל בסוכות.

יואל חסון: במושב.

דוד ביטן: יש להם 10 בשנה.

<ארבל אסטרחן: נכון, שנה זה מסוכות עד סוכות, זה מושב של הכנסת.

איילת נחמיאס ורבין: זה היה לפני סוכות, זה היה ביוני.

דוד ביטן: לא, זה הולך שנה קלנדרית, ההופעה.

<ארבל אסטרחן: לא, לא, במושב.

דוד ביטן: פעם בשנה זה פעם בשנה, זה היה בדיוק מה שהתכוונו.

<ארבל אסטרחן: לא, כתוב: "ועדת הכנסת תקבע לכל מושב של הכנסת".

<ארבל אסטרחן: בכנסת שנה היא מושב, היא מסוכות עד סוכות.

דוד ביטן: למה נתנו להם - - -

יואל חסון: אין יכולת, אין יכולת.

יואב קיש: מה זה "אין יכולת"?

יואב קיש: לכל דרך יש יכולת.

יואל חסון: לא, אדוני, יש תקנון.

יואל חסון: אין יכולת.

יואל חסון: אין שיקול דעת לוועדה.

יואב קיש: לא, לא נכון.

דוד ביטן: הוועדה יכולה לקבוע תאריכים.

יואב קיש: הוועדה מתכנסת והסמכות היא של הוועדה.

יואל חסון: לא.

<ארבל אסטרחן: הוועדה קובעת את המועד, האופוזיציה קובעת מי בא – זה ההסכם.

יואב קיש: בסדר, אז אין לנו מועד לזה.

דוד ביטן: נתנו לכם מועדים חופשי אבל כשזה מפריע אז אנחנו - - -

איילת נחמיאס ורבין: מה זה "זה מפריע"?

איילת נחמיאס ורבין: אבל אתם לא עומדים בתקנון.

יואל חסון: מה זה "מפריע"?

יואל חסון: אתם לא עומדים בתקנון.

איילת נחמיאס ורבין: אתם לא עומדים בתקנון שסיכמנו עליו.

איילת נחמיאס ורבין: כולנו הצבענו על התקנון הזה פה אחד.

דוד ביטן: אנחנו לא נגד התקנון אבל עדיין לא רק אתם קובעים תאריך.

יואל חסון: אז ה-23.

איילת נחמיאס ורבין: תאריך אנחנו לא קובעים, אנחנו קובעים מי מזומן.

דוד ביטן: אנחנו ג'נטלמנים שנתנו לכם לקבוע גם תאריכים.

איילת נחמיאס ורבין: אנחנו קובעים מי מזומן.

דוד ביטן: אז זה לא מסתדר עכשיו.

איילת נחמיאס ורבין: אבל אנחנו קובעים מי מזומן.

איילת נחמיאס ורבין: אז, הנה, אמרנו לא היום, בשבוע הבא, אין בעיה.

איילת נחמיאס ורבין: הנה, אנחנו הולכים לקראתכם.

דוד ביטן: אני רוצה להגיד לך משהו:

דוד ביטן: אנחנו נתנו ג'נטלמנית לאופוזיציה לקבוע גם תאריכים וגם - - -

איילת נחמיאס ורבין: מה זה "ג'נטלמנית"?

דוד ביטן: ג'נטלמנית.

<ארבל אסטרחן: לא, תאריכים קובעת הוועדה.

דוד ביטן: בסדר, אבל אמרנו להם: תקבעו אתם לפי - - -

אלעזר שטרן: ביטן, לא נתת ג'נטלמנית שום דבר.

יואב קיש: תנו לו לדבר, מסכן, סוף סוף הוא מדבר ברשות דיבור.

דוד ביטן: אם לא אכפת לך, אני הייתי בין אלה שסיכמו את הדבר הזה וגם תיקנו את התיקון אז תן לי רגע קצת קרדיט.

אלעזר שטרן: אבל זה לא ג'נטלמני.

אלעזר שטרן: זה טוב לכולם, לא ג'נטלמני.

דוד ביטן: עכשיו נתנו להם ג'נטלמנית ואמרנו: אתם, האופוזיציה, תקבעו גם מועדים, מה שנוח לכם.

דוד ביטן: אבל כשאי אפשר, כשהבן אדם לא יכול לבוא, אז הם לא יכולים לחייב אותנו בכוח לתאריך שהם רוצים.

דוד ביטן: לכן הוועדה קובעת, אין מה לעשות.

איילת נחמיאס ורבין: איך אתה יודע שרוה"מ לא יכול לבוא שבוע הבא?

דוד ביטן: הוא בירר כנראה, מה את רוצה?

יואב קיש: אני ביררתי.

דוד ביטן: אז למה אתם סתם מתעקשים?

דוד ביטן: קחו תאריך אחר, מה זה משנה?

דוד ביטן: אני לא מבין.

איילת נחמיאס ורבין: יש תקנון.

דוד ביטן: עוד פעם את מתחילה?

דוד ביטן: הוועדה קובעת מועדים, לא אתם.

דוד ביטן: ג'נטלמנית נתנו לכם.

אלעזר שטרן: אתה יכול להסביר ג'נטלמני?

מיכל רוזין: אמרת תודה?

יואל חסון: יש תקנון ג'נטלמני?

אלעזר שטרן: כן, מה זה ג'נטלמני?

יואב קיש: שום דבר לא ג'נטלמני.

דוד ביטן: התקנון אומר שהוועדה קובעת, לא אתם.

יואל חסון: אבל נתת.

יואל חסון: דוד, נתת, נגמר.

דוד ביטן: אז ג'נטלמנית אמרנו לכם: תלכו על זה, אבל הוא לא יכול לבוא בתאריך הזה, אז מה אתה רוצה – בכוח שהוא יבוא?

יואל חסון: כן.

דוד ביטן: אנחנו יכולים לקבוע גם כן, להשתתף בקביעה של המועד.

דוד ביטן: אז מה אנחנו מבקשים מכם?

דוד ביטן: שפה, באופן נפרד, תקבעו את המועד שהוא יכול לבוא – מה הבעיה?

יואל חסון: אבל יש טווח סביר, דוד.

יואל חסון: יש טווח סביר.

דוד ביטן: מה אנחנו מבקשים פה, איזו בקשה מיוחדת?

דוד ביטן: יואל, תהיו רציניים.

יואב קיש: אני בהחלט מדבר על זמן סביר ובהחלט מדברים על לוחות זמנים הגיוניים.

יואב קיש: הפנייה לראש הממשלה היתה שאנחנו מכנסים את הוועדה היום כדי לקבוע תאריך, ולתפיסתי זה היה מקסימום שבועיים מהיום, אפשר להתווכח על זה, תכף נדבר על זה.

יואב קיש: אמרתי למשרד ראש הממשלה שאנחנו מבקשים שהוא יגיע ב-30, שזה שבועיים מהיום.

יואב קיש: ב-30 הוא מגיע לפה, לוועדת חוץ וביטחון, לשלוש שעות, אז הוא אמר לנו: תשמעו, זה מעמיס מאוד על סדר-היום, אתם רוצים לבטל את ועדת חוץ וביטחון?

יואב קיש: נבטל ונבוא לשעת שאלות.

יואב קיש: לתפיסתי זה היה שגוי וביקשתי לדחות בשבוע ואז הסיכום היה שהוא יגיע ב-30 לוועדת חוץ וביטחון ושבוע לאחר מכן לשעת שאלות.

יואל חסון: אי אפשר לשחק במועדים ככה.

יואב קיש: זה לא משחקים.

יואב קיש: אני אומר לך, אתה רוצה שנבטל את ועדת חוץ וביטחון?

יואב קיש: נבטל את זה.

יואל חסון: אני לא יודע מה השיקולים, תעשה מה שאתה רוצה.

יואב קיש: הוא יבוא ב-30 ואז זה שבועיים מהיום, זה הכול.

דוד ביטן: אבל אתה לא קובע את המועד, סלח לי.

יואל חסון: אבל מה רע ב-23?

דוד ביטן: אתה לא קובע לרוה"מ את המועד.

יואל חסון: אני כן קובע אבל את הזמן בין מועד למועד.

יואל חסון: אז ראש הממשלה, לשיטתך, יוכל לדחות כל פעם את המועד שלו.

יואב קיש: הוא לא דוחה, אנחנו לא משחקים.

דוד ביטן: ברגע שקבענו את המועד הוא יכול לדחות בשבוע.

יואל חסון: גם קבענו את ה-9 בינואר והוא ביטל.

יואב קיש: אבל זה מתואם עכשיו, זה מתואם.

יואל חסון: הוא יבטל שוב ושוב, בגלל זה התקנון מגן על ביטול חוזר ונשנה.

דוד ביטן: לא, אחרי שהוועדה קובעת מועד הוא יכול להאריך מקסימום בשבוע.

יואל חסון: אבל הוא עשה את זה כבר, זה מה שעשינו.

יואל חסון: הוא כבר ביטל.

יואב קיש: יואל, לא דחינו את זה בשלושה חודשים.

יואב קיש: אני רוצה להגיד לך עוד דבר – אם מסתכלים לשיטתו של ביטן, בתוך שלושה חודשים הבאתם אותו פעמיים.

איילת נחמיאס ורבין: אבל יושבת פה ארבל ואומרת שזה לא - - -

אלעזר שטרן: יואב, ביטן, בואו נאמר את האמת - - -

דוד ביטן: ארבל, את טועה בגדול פה, שתדעי.

<ארבל אסטרחן: אני עוד לא אמרתי כלום.

דוד ביטן: כל מושב הם רשאים להזמין 10, אבל בן אדם צריך להיות בקלנדרי בסבב.

אלעזר שטרן: לא, לא בן אדם, ביטן.

אלעזר שטרן: אני יכול להגיד משהו, יואב?

<קריאות: - - -

יואב קיש: רגע, אלעזר, אתה לא מנהל את הדיון.

אלעזר שטרן: אני מבקש לדבר.

יואב קיש: שמעתי, רגע.

דוד ביטן: סבב קלנדרי צריך להיות, לכן הוא לא יכול לבוא עוד פעם.

אלעזר שטרן: ביטן מנהל את הדיון?

יואב קיש: אתה רוצה לדבר לפני היועצת המשפטית?

אלעזר שטרן: כן.

יואב קיש: בבקשה, בקצרה.

דוד ביטן: אני אומר לך שהוא יכול לבוא, רק קלנדרית.

יואב קיש: ביטן, תן לו לדבר, בבקשה.

<ארבל אסטרחן: פעם במושב.

דוד ביטן: פעם במושב אבל הוא חייב להיות שנה ברווח.

יואב קיש: לא יכול להיות שיש שרים שלא הזמינו והוא כבר מגיע פעמיים.

אלעזר שטרן: יכול להיות.

דוד ביטן: את טועה, אנחנו חייבים 10 כל מושב.

<ארבל אסטרחן: 10 שרים אחרים?

דוד ביטן: כן, יש שרים אחרים.

דוד ביטן: הוא רק בסבב של השנה יכול להזמין אותו.

דוד ביטן: זו פרשנות רחבה של החוק, גם התכוונו לזה כך.

יואב קיש: אלעזר, בבקשה.

יואב קיש: תן לו לדבר רגע.

דוד ביטן: הוא מדבר הרבה.

אלעזר שטרן: ביחס אליך?

אלעזר שטרן: מאז שאני מנסה לדבר לא סגרת את הפה.

אלעזר שטרן: ביטן, א', ראש הממשלה כבר פעמיים דחה את חוץ וביטחון.

אלעזר שטרן: זאת אומרת, זה לא תאריך שנקבע ואתה אומר: אוקיי, גם חוץ וביטחון רוצים את ראש הממשלה.

אלעזר שטרן: אם ראש הממשלה היה בא בזמן – הוא היה עסוק אז, דרך אגב, בדברים שאין טעם להעלות אותם פה עוד פעם, שכולנו יודעים אותם - - -

דוד ביטן: יש להם 10, הכוונה לשנה.

דוד ביטן: 10 כל שנה, לא יותר מזה, לא שאותו בן אדם יהיה פעמיים.

דוד ביטן: אז בכלל נדחה אותו לעוד 9 חודשים.

אלעזר שטרן: אני יכול עכשיו?

אלעזר שטרן: ביטן, שתי נקודות.

דוד ביטן: בסדר, דבר, מה אתה רוצה ממני?

אלעזר שטרן: היושב-ראש – אוקיי, יואב, אני מדבר אתך, שביטן יעשה מה שהוא רוצה.

אלעזר שטרן: אחד, אפרופו התיאום שלך של לבחור בין חוץ וביטחון לבין שעת שאלות, ראש הממשלה לפחות פעמיים כבר קבע את אותה שעת שאלות - - -

יואב קיש: בסדר, שמעתי, אבל זו השעה שהגיעה, זו ההמלצה שהגיעה.

אלעזר שטרן: מה שאני אומר, שהוותרנות שזה או או – אני לא מבין למה, אם הוא כל הזמן דוחה את הכנסת לא משנה מה.

אלעזר שטרן: זאת נקודה ראשונה.

אלעזר שטרן: נקודה שנייה, צריך לזכור, אי אפשר להגיד שראש הממשלה הוא כמו כל שר, במיוחד שיש לו כמה תיקים.

אלעזר שטרן: זאת אומרת, אם אתה קורא לו בתדירות של פעמיים במושב - - -

יואב קיש: לא, אבל שואלים אותו על כל התיקים שלו, זה לא נכון, והוא מקבל הארכת זמן בגלל שיש לו כמה תיקים.

יואב קיש: זה לא נכון.

שולי מועלם-רפאלי: זה לא אותו זמן – עשר דקות על כל תיק.

יואב קיש: חברים, אני מעלה את ההצעה הבאה - - -

יואל חסון: לא, אני רוצה לשמוע את ארבל.

יואב קיש: אני אגיד לך מה אני מציע, יואל, ואני אתן לארבל אחרי זה להתייחס.

יואב קיש: ההצעה שלי היא כזו: אם האופוזיציה מתעקשת שזה יהיה בשבועיים אני אבקש מראש הממשלה להגיע ב-30, אני אנחה את דיכטר לבטל את הדיון בוועדת חוץ וביטחון, הוא ידחה את זה בשבוע ואז יהיה לנו ב-30 את ראש הממשלה במליאה וב-6 הוא יעשה את הדיון בוועדת חוץ וביטחון.

יואב קיש: אם אתם רוצים לשמר ולא לעשות עוד שבוע, אני מציע להשאיר את ועדת חוץ וביטחון ב-30 וראש הממשלה יגיע ב-6 בפברואר.

יואב קיש: זו ההצעה, אם אתם לא מסכימים לשתי ההצעות אז אנחנו נלך על ה-6 בפברואר.

יואב קיש: אנחנו ניתן לארבל רגע להגיד את דעתה.

<ארבל אסטרחן: האמת שעדיף היה להגיע פה להסכמה כי לא הגענו לוועדת הכנסת - - -

יואב קיש: בזמן.

<ארבל אסטרחן: בעצם היה להגיע בזמן.

יואב קיש: נכון, ולא הגענו.

<ארבל אסטרחן: לכן עכשיו זה יוצר בעיה.

יואל חסון: אבל לא הגענו בגללך, לא בגללי.

איילת נחמיאס ורבין: אדוני, אתה יושב-ראש הוועדה.

יואב קיש: אז אני אתן את השבועיים וזה הכול.

יואב קיש: אם כבר אנחנו לוקחים את החלטת ועדת כנסת, אני אעשה את זה ב-6 בפברואר.

יואל חסון: לא, סליחה, אדוני, אתה לא יכול על פי התקנון לעשות את זה.

יואב קיש: למה?

יואב קיש: שבועיים אני יכול.

יואל חסון: אתה לא יכול, בטח לא ב-6 בפברואר.

<ארבל אסטרחן: בהסכמה אתה יכול.

יואל חסון: אין הסכמה.

<ארבל אסטרחן: קודם כל, מבחינת מה שאמר יו"ר הקואליציה, מבחינת הסבב, כתוב שראש הממשלה או שר לא יוזמנו לשעת שאלות יותר מפעם אחת במושב.

דוד ביטן: נכון.

<ארבל אסטרחן: אז אין פה שום התייחסות לסבב.

דוד ביטן: אבל עדיין יש להם את הסבב של השנה.

<ארבל אסטרחן: הוא יכול להיות בסוף מושב אחד ובתחילת מושב הבא.

איילת נחמיאס ורבין: לא כתבת סבב של שנה.

דוד ביטן: לא כתוב, אז מה?

דוד ביטן: אז אם לא כתוב אני חייב ללכת רק בשיטה אחרת?

איילת נחמיאס ורבין: ביטן, אני יודעת שהראש שלך עובד בצורה כזאת שזה אמור לעבור אל כולנו בטלפתיה אבל כשחוקקנו את החוק לא אמרתם את זה.

יואב קיש: חברים, אם אין הסכמה אז זה מה שאני הולך לעשות - - -

שולי מועלם-רפאלי: רגע, תנו לארבל לדבר.

דוד ביטן: פעם בשנה אמרנו.

איילת נחמיאס ורבין: לא, למה לא הכנסת את זה?

דוד ביטן: הכנסנו – פעם בשנה.

איילת נחמיאס ורבין: לא, פעם במושב.

דוד ביטן: אבל זה בדיוק מה שאמרנו - - -

יואב קיש: טוב, חברים, אני עוצר את הדיון, אני לא רוצה להתקשקש עם זה יותר.

יואב קיש: ההחלטה היא כזו: מכיוון שאין הסכמות עם האופוזיציה אני הולך לחומרה מבחינתי – הדיון עם ראש הממשלה - - -

יואל חסון: אבל אי אפשר לקבל החלטה כזאת, היא אומרת לך.

דוד ביטן: למה?

דוד ביטן: אנחנו קובעים את המועד.

יואב קיש: אפשר.

יואב קיש: כינסנו את ועדת הכנסת ותוך שבועיים מהיום ראש הממשלה יגיע.

יואל חסון: לא, לא, אין הסכמה על זה.

יואב קיש: תגיש ערעור, בסדר.

יואל חסון: לא, אין הסכמה על זה.

יואב קיש: אין הסכמה, אני יודע.

יואל חסון: אבל אתה לא יכול לקבל החלטה לא בהסכמה.

אוסאמה סעדי: זה בניגוד לתקנון.

יואל חסון: זה בניגוד לתקנון.

דוד ביטן: זה לא בניגוד, ועדת הכנסת קובעת.

<ארבל אסטרחן: השבועיים הם מהמועד המקורי.

דוד ביטן: של מי אבל?

דוד ביטן: אנחנו קובעים את המועד, ועדת הכנסת.

שולי מועלם-רפאלי: לא, נקבע המועד.

אוסאמה סעדי: אבל נקבע, ביטן, נקבע מועד.

<ארבל אסטרחן: אני אקריא לכם את הסעיף.

<ארבל אסטרחן: הסעיף אומר כך: סיעות האופוזיציה - - -

דוד ביטן: מתי קבעו?

דוד ביטן: לא נקבע.

אוסאמה סעדי: ב-9 בינואר.

דוד ביטן: אתה אישרת פה את המועד, בוועדה?

<ארבל אסטרחן: אישרנו את כל המועדים, עשרה מועדים אישרנו.

<ארבל אסטרחן: לא צריכים לאשר פה מתי ראש הממשלה מגיע.

<ארבל אסטרחן: ועדת הכנסת קובעת 10 מועדים למושב – קבענו מועדים – ואז באותו סיעות האופוזיציה שמהוות רוב מהאופוזיציה ומודיעות שבועיים מראש לפני כל מועד מי השר שיגיע.

<ארבל אסטרחן: זה לא עובר את ועדת הכנסת, זו הודעה שלהן למזכירות.

יואל חסון: אנחנו הודענו.

<ארבל אסטרחן: ואז כתוב כך: הודיעה הממשלה - - -

דוד ביטן: נו, אבל אפשר לשנות את ההחלטה הזאת, מה הבעיה?

יואל חסון: אנחנו לא יכולים לשנות את ההחלטה.

דוד ביטן: הוועדה רשאית לשנות את ההחלטה.

<ארבל אסטרחן: עדכון תקנון גם לוקח זמן.

שולי מועלם-רפאלי: אבל גם תיקון לתקנון ייקח לך אותו זמן, ביטן, בחייאת.

אוסאמה סעדי: ברגע שהודיעו – התקנון קובע רק שבועיים.

דוד ביטן: קביעת מועד זה תיקון תקנון?

<ארבל אסטרחן: לא - - -

יואב קיש: טוב, אנחנו לא נצביע.

יואב קיש: אני מציע שיו"ר הקואליציה ידון בזה עם האופוזיציה.

יואב קיש: אם יגיעו להסכמה יגיעו, אם לא אז אנחנו נעשה מה - - -

דוד ביטן: אי אפשר להגיע אתם לשום הסכמה.

יואל חסון: למה אתה אומר ככה?

יואל חסון: כל החיים אנחנו מגיעים להסכמות.

דוד ביטן: הנה, עובדה, אתם לא רוצים.

יואב קיש: בסדר, אנחנו סגרנו, לא דנים בזה עכשיו.

יואב קיש: אנחנו סיימנו את נושא ועדת הכנסת.

יואב קיש: חברים, מספיק, זה לא ייסגר עכשיו.

יואב קיש: ועדת הכנסת עוד 10 דקות ברביזיה פה.

יואב קיש: תודה לכולם, ישיבה זו נעולה.